የህገ መንግስት ትርጓሜ እንዲሰጥ የቀረበው የውሳኔ ሃሳብ ፀደቀ
አዲስ አበባ፦ የህዝብ ተወካዮች ምክር ቤት የህግ፣ ፍትህና ዴሞክራሲ ጉዳዮች ቋሚ ኮሚቴ ምርጫን በተመለከተ ከተቀመጡ አራት አማራጮች መካከል የህገ-መንግስት ትርጓሜ እንዲሰጥ ያቀረበውን የውሳኔ ሃሳብ አፀደቀ። 
የኢፌዴሪ የህዝብ ተወካዮች ምክር ቤት 3ኛ ልዩ ስብሰባውን ትናንት በጠቅላይ ሚኒስትር ጽህፈት ቤት ያካሄደ ሲሆን፤ የኢትዮጵያ ብሔራዊ ምርጫ ቦርድ ምርጫን በተያዘለት ጊዜ ማካሄድ እንደማይችል ማስታወቁን በተመለከተ የቀረቡ የመፍትሄ አማራጮችን ተመልክቶ ከቀረቡት አማራጮች መካከል የህገ-መንግስት ትርጓሜ እንዲሰጥ መጠየቅ የሚለውን የውሳኔ ሃሳብ አጽድቋል። 
የህግ፣ ፍትህና ዴሞክራሲ ጉዳዮች ቋሚ ኮሚቴ
 የኢትዮጵያ ብሔራዊ ምርጫ ቦርድ በኮቪድ 19 ወረርሽኝ የተነሳ 6ኛውን ሀገራዊ ምርጫ ለማከናወን አለመቻሉን አስመልክቶ ለምክር ቤቱ ቋሚ ኮሚቴ ያቀረበው የውሳኔ ሃሳብ በምክር ቤቱ መጽደቅን ተከትሎ ቀጣይ ህገመንግስታዊ የመፍትሄ ሃሳብ እንዲያቀርብ በተመራለት መሰረት ሪፖርትና የውሳኔ ሃሳቡን የንዑስ ኮሚቴው ሰብሳቢ ተወካይ አቶ አበበ ጌዴቦ ለምክር ቤቱ አቅርበዋል። 
የቅድመ ምርጫ ዝግጅቶችና ምርጫ በሚደረግበት ወቅት የአስቸኳይ ጊዜ አዋጅ ለማወጅ 
የሚያስገድድ ሁኔታ ቢከሰት፤ በዚህ የተነሳም ምርጫ ማድረግ የማይቻል ቢሆን የምርጫ ዘመናቸው ያበቃው ምክር ቤቶችና የአስፈጻሚው አካል የስራ ዘመን ምን ይሆናል? የአስቸኳይ ጊዜ አዋጁ እንዲታወጅ ምክንያት የሆነው ክስተት ከተወገደ በኋላ በምን ያህል ጊዜ ምርጫ ሊከናወን ይገባል? ለሚሉት ጥያቄዎች ህገ መንግስቱ ምላሽ አለመስጠቱን አቶ አበበ አስረድተው፤ የገጠመውን ችግር በመፍታት ረገድ ክፍተት አለበት እንደሚያስብልም ተናግረዋል፡፡ 
አቶ አበበ ቋሚ ኮሚቴው ምርጫን በተመለከተ ያቀረባቸው የመፍትሄ ሃሳቦች ላይ የተቀመጡ ሶስት አንቀጾች ላይ የህገ መንግስት ትርጓሜ እንዲሰጥ የውሳኔ ሃሳብ ማቅረቡን አስታውቀዋል። 
የውሳኔ ሃሳቡ የህገ መንግስቱ አንቀፅ 54/1 አንቀፅ 58/3 እና አንቀፅ 93 ከህገ መንግስት ዓላማ እና ግቦች እንዲሁም መሰረታዊ መርሆች ጋር ለማስተሳሰር ትርጉም እንዲሰጥባቸው የሚል ህገ መንግስታዊ የመፍትሄ ሃሳብ አቅርበዋል፡፡ 
በቀረበው የውሳኔ ሃሳብ ላይ የምክር ቤት አባላት ጥያቄዎችንና አስተያየቶችን የሰጡ ሲሆን፤ በውሳኔ ሃሳቡ ላይ ሌሎች የፖለቲካ ፓርቲዎች ለምን እንዲሳተፉ አልተደረገም? በህገ መንግስቱ ስለምርጫ በግልጽ የተቀመጠ ውሳኔ ለምን ህገ መንግስታዊ ትርጉም አስፈለገው የሚሉ ጥያቄዎችንም አንስተዋል።
 ሌሎች የምክር ቤቱ አባላት ምክር ቤቱን መበተን፣ አስቸኳይ ጊዜ አዋጅ መደንገግ፣ ህገመንግስት ማሻሻልና ህገመንግስታዊ ትርጓሜን መጠቀም እንደሚቻል ማስቀመጣቸውን ጠቁመው፤ ቋሚ ኮሚቴው ህገ መንግስታዊ ትርጓሜን መሰረት በማድረግ የቀረበው የውሳኔ ሃሳብ ተገቢነት እንዳለው ተናግረዋል። 
ከዚህ ቀደም ሕዝቡ ያላመነባቸው አዋጆችና ህገ መንግስታዊ ማሻሻዎች ይደረጉ እንደነበር ያስታወሱት የምክር ቤቱ አባል አቶ ተስፋዬ ዳባ፤ ህገ መንግስቱን መሰረት አድርጎ የቀረበውን የውሳኔ ሃሳብ መቃረን ተገቢነት የለውም ብለዋል። 
በህገ መንግስቱ አንቀጽ 102 ምርጫን ማካሄድ የፌዴራል መንግስትና የምርጫ ቦርድ ሥልጣንና ተግባር መሆኑን ጠቁመው፤ ቦርዱ ምርጫን ለማራዘም ያቀረበው የውሳኔ ሃሳብ ተገቢና ህገ መንግስታዊ ነው፤ ከዚህ ውጭ የሚደረጉ እንቅስቃሴዎች ኢ-ህገ መንግስታዊ ናቸው ብለዋል። 
የምክር ቤቱ አባል አቶ ጫላ ለሚ በበኩላቸው፤ ምክር ቤቱ የሚወያይትበት አጀንዳ ሀገርንና ሕዝብን የሚጠቅም እንዲሁም ህገመንግስታዊ መሆኑን አመልክተው፤ ቋሚ ኮሚቴው ያቀረበውን የውሳኔ ሃሳብ መቀበል ተገቢ መሆኑን ገልጸዋል። 
ከምክር ቤቱ አባላት ለቀረቡ ጥያቄዎችና አስተያየቶች ማብራሪያ የሰጡት አቶ አበበ ጌዴቦ፤ ኮሚቴው የተሰጠውን ሃላፊነት ተቀብሎ ከህገ መንግስቱ ጋር የማይጣረስና አማራጭ የመፍትሄ ሃሳብ ያቀረበ መሆኑን ገልጸው፤ ምክር ቤቱም የቀረበውን የውሳኔ ሃሳብ ተቀብሎ እንዲያጸድቅ ጠይቀዋል። 
ምክር ቤቱ የህግ ፍትህና ዴሞክራሲ ጉዳዮች ቋሚ ኮሚቴ ምርጫን በተመለከተ የተቀመጡ ሶስት አንቀጾች ላይ የህገ መንግስት ትርጓሜ እንዲሰጥ ያቀረበውን የውሳኔ ሃሳብ አማራጭ መርምሮ በ25 ተቃውሞ በአብላጫ ድምጽ አፅድቋል።
አዲስ ዘመን ሚያዝያ 28/2012
ዘላለም ግዛው